A Bizottság 272/2004/EK rendelete
(2004. február 16.)
a Kínai Népköztársaságból származó textil- és ruházati termékekre vonatkozó keretmennyiségek közötti átcsoportosítások engedélyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a meghatározott textiltermékek harmadik országokból történő behozatalának közös szabályairól szóló 1993. október 12-i 3030/93/EGK tanácsi rendeletre [1], és különösen annak 7. cikkére,
mivel:
(1) A legutóbb a 2000. május 19-én parafált, és a 2000/787/EK tanácsi határozattal [2] jóváhagyott, levélváltás formájában létrejött megállapodással módosított, az Európai Gazdasági Közösség és a Kínai Népköztársaság által 1988. december 9-én parafált, és a 90/647/EGK tanácsi határozattal [3] jóváhagyott, a textiltermékek kereskedelméről szóló megállapodás 5. cikke, valamint a szintén a fenti, levélváltás formájában létrejött megállapodással módosított, az Európai Közösség és a Kínai Népköztársaság által 1995. január 19-én parafált, és a 95/155/EK tanácsi határozattal [4] jóváhagyott, az MFA kétoldalú megállapodás hatálya alá nem tartozó textiltermékek kereskedelméről szóló megállapodás 8 cikke előírja, hogy a felek megállapodhatnak a kontingensévek közötti átcsoportosításokról. Ezekről a rugalmassági rendelkezésekről értesítették a Kereskedelmi Világszervezet textilmegfigyelő testületét Kínának a csatlakozását követően.
(2) A Kínai Népköztársaság 2003. december 17-én a 2004. kontingensévből a 2003. kontingensévre történő mennyiségi átcsoportosításokra vonatkozó kérelmet nyújtott be.
(3) A Kínai Népköztársaság által kért átcsoportosítások az Európai Gazdasági Közösség és a Kínai Népköztársaság közötti, a textiltermékek kereskedelméről szóló megállapodás 5. cikkében, és az Európai Közösség és a Kínai Népköztársaság közötti, az MFA kétoldalú megállapodás hatálya alá nem tartozó textiltermékek kereskedelméről szóló megállapodás 8. cikkében említett, valamint a 3030/93/EGK rendelet VIII. mellékletében megállapított rugalmassági rendelkezések határai között vannak.
(4) Ezért helyénvaló a kérelemnek helyt adni.
(5) Kívánatos, hogy ez a rendelet a kihirdetését követő napon hatályba lépjen, annak érdekében, hogy a gazdasági szereplők minél hamarabb igénybe vehessék a kedvezményeit.
(6) Az e rendeletben előírt intézkedések összhangban vannak a 3030/93/EGK rendelet 17. cikkével létrehozott textiltermékekkel foglalkozó bizottság véleményével,
ELFOGADTA EZT A RENDELETET:
1. cikk
Az Európai Közösség és a Kínai Népköztársaság közötti, a textiltermékek kereskedelméről szóló megállapodásban rögzített, a Kínai Népköztársaságból származó textiltermékekre vonatkozó keretmennyiségek közötti átcsoportosítások a 2003. évi kontingensre engedélyezettek, az e rendelet mellékletének megfelelően.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 16-án.